ΓΡΑΠΤΗ ΕΡΩΤΗΣΗ E-1912/99

υποβολή: Konstantinos Hatzidakis (PPE-DE) προς την Επιτροπή

(29 Οκτωβρίου 1999)

Θέμα: Κακοτεχνίες στην κατασκευή των οδικών αξόνων που χρηματοδοτούνται από το 2ο Κοινοτικό Πλαίσιο Στήριξης για την Ελλάδα

Σε απάντηση της σε προηγούμενη ερώτησή μου (P-3016/98)(1), η Επιτροπή αναγνώριζε την ύπαρξη εκτεταμένων προβλημάτων κακοτεχνιών στους οδικούς άξονες που κατασκευάζονται στην Ελλάδα με χρηματοδότηση από το 2ο Κοινοτικό Πλαίσιο Στήριξης και διαβεβαίωνε ότι θα παρακολουθούσε στενά το θέμα καθώς και ότι, εάν χρειαζόταν, δεν θα δίσταζε να εφαρμόσει τις σχετικές κανονιστικές διατάξεις.

Θα μπορούσε να με πληροφορήσει η Επιτροπή εάν έχει στη διάθεσή της νεότερα στοιχεία σχετικά με την έκταση των κακοτεχνιών στο σύνολο των έργων που συγχρηματοδοτούνται στην Ελλάδα από το 2ο ΚΠΣ καθώς και εάν τα στοιχεία αυτά δείχνουν ότι το ποσοστό κακοτεχνιών έχει μειωθεί και ότι πάντως η Ελλάδα έχει προβεί στις αναγκαίες ενέργειες για την αποκατάστασή τους; Εάν δεν συμβαίνει αυτό, μπορεί να με πληροφορήσει η Επιτροπή σε τι ενέργειες προτίθεται να προβεί ώστε το τεράστιο αυτό θέμα να αρχίσει πλέον να αντιμετωπίζεται σοβαρά και να αποδοθούν ευθύνες «όπου δει»;

(1) ΕΕ C 297 της 15.10.1999, σελ. 42.

Συμπληρωματική απάντηση του κ. Μ. Barnier εξ ονόματος Επιτροπής

(18 Φεβρουαρίου 2000)

Σύμφωνα με τα στοιχεία που διαβίβασαν οι ελληνικές αρχές, ένας ανεξάρτητος μηχανισμός ποιοτικού ελέγχου (ΕΣΠΕΛ) έχει ελέγξει 1025 έργα από το σύνολο των έργων που συγχρηματοδοτούνται στην Ελλάδα στο πλαίσιο του 2ου Κοινοτικού Πλαισίου στήριξης για την περίοδο προγραμματισμού 1994-1999, συμπεριλαμβανομένων των έργων οδοποιίας. Κατά τη διάρκεια των εν λόγω 1189 επιτόπιων επισκέψεων, από την πραγματική έναρξη των δραστηριοτήτων του (Ιανουάριος 1998) μέχρι τον Ιούνιο 1999, το 50 % των έργων έχουν ελεγχθεί δειγματοληπτικά, και ταπόλοιπα έχουν ελεγχθεί συστηματικά από τον Οκτώβριο 1998 έως τον Ιούνιο του 1999.

Τα αποτελέσματα είναι τα ακόλουθα: 224 έργα δεν παρουσιάζουν προβλήματα ή παρουσιάζουν δευτερεύουσες ελλείψεις οι οποίες θα διορθωθούν από τους εργολάβους (1η κατηγορία έργων). 272 έργα παρουσιάζουν σημαντικές ελλείψεις που δεν έχουν επιπτώσεις για την ασφάλεια έργου, αλλά επιφέρουν σημαντικά έξοδα συντήρησης. Τα έξοδα αυτά αφαιρούνται από τις πληρωμές στους σχετικούς εργολάβους (2η κατηγορία έργων). 19 έργα παρουσιάζουν σοβαρές ελλείψεις οι οποίες δεν μπορούν να διορθωθούν, πρέπει να επανακατασκευαστούν από τους εργολάβους με δικές τους δαπάνες (3η κατηγορία έργων).

Η Επιτροπή θεωρεί ότι είναι πολύ νωρίς και δεν διαθέτει τα στοιχεία τα οποία θα της επιτρέψουν να διαπιστώσει την ενδεχόμενη βελτίωση της ποιότητας των έργων, ωστόσο, πιστεύει ότι μακροπρόθεσμα οι δραστηριότητες του ΕΣΠΕΛ θα συμβάλουν στην ευνοϊκή εξέλιξη της κατάστασης.

Σε συνέχεια των διαφόρων εκθέσεων του ΕΣΠΕΛ, οι ελληνικές αρχές έλαβαν τα ακόλουθα μέτρα. Όπως είχε ανακοινωθεί, το Υπουργείο Εθνικής Οικονομίας (ΥΠΕΘΟ) διαβιβάζει στις δημόσιεςπηρεσίες που είναι φορείς διαχείρισης των εν λόγω έργων όλες τις μεμονωμένες εκθέσεις του ΕΣΠΕΛ που αναφέρονται σε ποιοτικές ελλείψεις, ζητώντάς τους να δοθεί η προβλεπόμενη από νόμο συνέχεια. Για τα έργα της 2ης και της 3ης κατηγορίας που αναφέρονται ανωτέρω, το ΥΠΕΘΟ διαβιβάζει επίσης τον φάκελο στο Σώμα Ελεγκτών Δημοσίων Έργων για να επαληθεύσει την παρακολούθηση που εξασφαλίζεται από τους φορείς διαχείρισης, ιδίως όσον αφορά την εφαρμογή των διαφόρων μέτρων που προβλέπονται από το νόμο συμπεριλαμβανομένων των οικονομικών κυρώσεων. Για τα έργα της 3ης κατηγορίας το ΥΠΕΘΟ διαβιβάζει αυτεπαγγέλτως τον φάκελο στον εισαγγελέα.

Η Επιτροπή δεν διαθέτει επί του παρόντος συγκεκριμένα στοιχεία όσον αφορά την κατάληξη των διαφόρων φακέλων. Ωστόσο, οι ελληνικές αρχές της ανακοίνωσαν ότι, σε πολλές περιπτώσεις, οι κακοτεχνίες έχουν ήδη διορθωθεί ή οι πληρωμές για τα σχετικά έργα έχουν ήδη μειωθεί. Επιπλέον, ο έλεγχος που πραγματοποιείται από τους ανωτέρω ελεγκτές θα επιτρέψει την ενημέρωση του καταλόγου των επιχειρήσεων δημοσίων έργων που δεν συμμορφώνονται με τη διαδικασία.

Η Επιτροπή μεριμνά ώστε οι ελληνικές αρχές να της ανακοινώνουν επίσημα τις παρατυπίες που προκύπτουν από την κατάσταση αυτή, βάσει του κανονισμού (ΕΚ) αριθ. 1681/94(1) για τις παρατυπίες και την ανάκτηση των αχρεωστήτως καταβληθέντων ποσών στα πλαίσια της χρηματοδότησης των διαρθρωτικών πολιτικών καθώς και την οργάνωση ενός συστήματος πληροφορικής στον τομέα αυτό.

Η Επιτροπή σκοπεύει να ζητήσει από τις ελληνικές αρχές την στενή παρακολούθηση του φακέλου αυτού και τις δημοσιονομικές συνέπειες που θα προκύψουν.

(1) ΕΕ L 178 της 12.7.1994.